Predkladacia správa

	Návrh   na uzavretie Dohody  medzi   vládou   Slovenskej   republiky   a vládou Juhoslovanskej zväzovej republiky o spolupráci v oblasti telekomunikácií a pôšt sa predkladá ako iniciatívny materiál na základe záujmu obidvoch strán o uzavretie dohody čo najskôr.
Návrh  predkladanej dohody vychádza z rámcových dohôd o spolupráci v oblasti pôšt a telekomunikácií, ktoré SR uzavrela v rámci bilaterálnych vzťahov aj s inými štátmi, a vytvára právny rámec pre spoluprácu  SR a JZR v danej oblasti.
Ustanovenia dohody upravujú hlavné smery vzájomnej spolupráce. Zmluvné strany budú podľa dohody podporovať uzavieranie dohôd o spolupráci medzi príslušnými podnikmi v svojich štátoch a vytvoria v rámci Medzivládnej zmiešanej komisie pre obchodno-hospodársku spoluprácu medzi SR a JZR pracovné skupiny pre pošty a pre telekomunikácie. Dohoda tiež stanovuje príslušné orgány pre vykonávanie dohody a zásady výmeny expertov. 
Dohoda bola medzirezortne pripomienkovaná a upravená podľa odporúčaní dotknutých rezortov.
Vypracovanie dohody je v súlade so Zásadami vlády SR pre uzavieranie medzinárodných zmlúv, so slovenským právnym poriadkom, ako i so záväzkami medzinárodného práva. Predkladaná dohoda má charakter medzivládnej zmluvy  
a  nevyžaduje súhlas Národnej rady SR.
Vykonávanie dohody nekladie  nároky na štátny rozpočet. 
Odporúčam návrh dohody schváliť.